
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	24 septembrie 2009

	Nr.
	27/471


R A P O R T

asupra propunerii legislative pentru modificarea lit.b) a art.13 din Legea nr.44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 404 din 9 septembrie 2009, cu dezbaterea pe fond, în procedură obişnuită, a propunerii legislative pentru modificarea lit.b) a art.13 din Legea nr.44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.334/14.04.2009)
· avizul negativ al Comisiei juridice, de disciplină şi imunităţi (nr.31/785/22.09.2009)
· avizul negativ al Comisiei pentru apărare, ordine publică şi siguranţă naţională (nr.32/423/16.09.2009)
· avizul favorabil al Comisiei pentru agricultură, silvicultură, industrie alimentară şi servicii specifice( nr.24/791/23.09.2009)
· punctul de vedere negativ al Guvernului (nr.1167/.7.05.2009).
 Propunerea legislativă are ca obiect de reglementare modificarea lit.b) a art. 13 din Legea nr. 44/1994 privind veteranii de război, precum şi unele drepturi ale invalizilor şi văduvelor de război, în sensul acordării veteranilor de război, în echivalent, a unei suprafeţe de teren cu vegetaţie forestieră, după încheierea procesului de restituire a proprietăţii, în situaţiile în care nu este posibilă împroprietărirea cu 500 m2 pentru loc de casă sau un hectar de teren arabil, aşa cum prevede textul în vigoare al lit. b) a art. 13 din legea mai sus menţionată.
Comisia propune Plenului Camerei Deputaţilor respingerea  iniţiativei legislative din următoarele considerente:
- în art.34 alin(1) din Legea nr.46/2008 - Codul Silvic, cu modificările şi completările ulterioare, se precizează că „terenurile forestiere proprietate publică a statului nu fac obiectul constituirii dreptului de proprietate sau al unui dezmembrământ al acestuia”.
- prin Hotărârea Guvernului nr.1301/2004 s-a stabilit cuantumul despăgubirii la 1564 lei pentru toţi veteranii decoraţi, care nu au beneficiat de atribuirea terenului de 500 m2 sau un hectar teren arabil, iar plata drepturilor s-a efectuat de la bugetul de stat prin bugetul Ministerului Administraţiei şi Internelor, prin prefecturile judeţene şi, respectiv prin prefectura Municipiului Bucureşti.
 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 23 septembrie 2009 au participat, în conformitate cu prevederile art.55 din Regulamentul Camerei Deputaţilor:
· d-na Gabriela Mateescu – director, Ministerul Muncii, Familiei şi Protecţiei Sociale 

· d-na Mirela Maria Voica – consilier, Ministerul Agriculturii, Pădurilor şi Dezvoltării Rurale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi 4 abţineri.

 Propunerea legislativă a fost  respinsă de Senat în şedinţa din 7 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Adrian Solomon
Şef serviciu, 

Consilier parlamentar Elena MESAROŞ

Întocmit,

Expert parlamentar Monica Rallu CURTA

